Document ID: 32006D0058

KOMISIJAS LĒMUMS
(2006. gada 24. janvāris),
ar ko atļauj laist tirgū rudzu maizi ar pievienotiem fitosterīniem/fitostanoliem kā jaunu pārtikas produktu vai pārtikas produktu jaunu sastāvdaļu saskaņā ar Eiropas Parlamenta un Padomes Regulu (EK) Nr. 258/97
(izziņots ar dokumenta numuru K(2006) 42)
(Autentisks ir tikai teksts somu un zviedru valodā)
(Dokuments attiecas uz EEZ)
(2006/58/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Pharmaconsult Oy Ltd. (agrākā MultiBene Health Oy Ltd.) 2001. gada 24. septembrī iesniedza Somijas kompetentajām iestādēm pieteikumu atļaujas saņemšanai laist tirgū fitosterīnus.
(2)
Somijas kompetentās varas iestādes 2002. gada 17. janvārī izdeva sākotnējo novērtējuma ziņojumu.
(3)
Par pārtikas produktu novērtējumu atbildīgā Somijas iestāde savā sākotnējā novērtējuma ziņojumā ir izdarījusi secinājumu, ka fitosterīni/stanoli ir nekaitīgi lietošanai pārtikā.
(4)
Komisija 2002. gada 5. martā nosūtīja sākotnējo novērtējuma ziņojumu visām dalībvalstīm.
(5)
Saskaņā ar Regulas 6. panta 4. punktā paredzēto noteikumu 60 dienu termiņā tika celti pamatoti iebildumi pret šā produkta laišanu tirgū.
(6)
Pārtikas zinātniskās komitejas (PZK) 2002. gada 26. septembra atzinumā “Vispārīgas atziņas par dažādu uztura avotu paaugstinātas fitosterīnu līmeņu uzņemšanas ilglaicīgo ietekmi, jo īpaši attiecībā uz β-karotīnu” teikts, ka nav pierādīts papildu labums, patērējot ar pārtiku vairāk nekā 3 gramus fitosterīnu dienā, un ka lielām devām var būt nevēlama iedarbība, tāpēc augu sterīnu patēriņa dienas devai ar pārtiku nevajadzētu būt lielākai par 3 gramiem dienā.
(7)
Turklāt PZK savā 2003. gada 4. aprīļa atzinumā par MultiBene pieteikumu atļaujas saņemšanai pārtikas produktiem, kas bagātināti ar augu sterīnu, atkārtoti paudusi bažas par uzņemto devu kumulāciju no pārtikas produktiem, kuriem pievienoti fitosterīni. Taču PZK vienlaikus apstiprinājusi, ka fitosterīnu pievienošana dažādiem miltu un miltu konditorejas izstrādājumiem ir nekaitīga.
(8)
Lai novērstu fitosterīnu/fitostanolu uzņemšanas kumulācijas risku ar dažādiem pārtikas produktiem, Pharmaconsult Oy attiecīgi piekritusi sākotnējo pieteikumu miltu un miltu konditorejas izstrādājumiem sašaurināt, tajā atstājot tikai rudzu maizi.
(9)
Komisijas 2004. gada 31. marta Regulā (EK) Nr. 608/2004 par tādas pārtikas un pārtikas sastāvdaļu marķēšanu, kam pievienoti fitosterīni, fitosterīnu esteri, fitostanoli un/vai fitostanolu esteri (2), noteikts, ka patērētājiem jāsaņem visa nepieciešamā informācija, lai nepieļautu pievienoto fitosterīnu/fitostanolu pārmērīgi lielu devu uzņemšanu.
(10)
Pastāvīgā pārtikas aprites un dzīvnieku veselības komiteja pozitīvu atzinumu nav sniegusi, tāpēc Komisija 2005. gada 22. augustā saskaņā ar 5. panta 4. punktu Padomes Lēmumā 1999/468/EK (3) iesniegusi priekšlikumu Padomei, par kuru tai jāpieņem lēmums triju mēnešu laikā.
(11)
Padome tomēr nepieņēma lēmumu noteiktajā termiņā, tāpēc tagad lēmumu pieņem Komisija,
IR PIEŅĒMUSI ŠO LĒMUMU.
1. pants
Tiek atļauts laist Kopienas tirgū I pielikumā aprakstītos pārtikas produktus un pārtikas produktu sastāvdaļas, kuriem pievienoti II pielikumā minētie fitosterīni/fitostanoli, turpmāk saukti “produkti”.
2. pants
Produkti jānoformē tādā veidā, lai tos varētu viegli sadalīt atsevišķās porcijās, kurās pievienoto fitosterīnu/fitostanolu ir ne vairāk par 3 g (lietojot vienu porciju dienā), vai ne vairāk par 1 g (lietojot trīs porcijas dienā).
3. pants
Šis lēmums ir adresēts Pharmaconsult Oy, Riippakoivunkuja 5, FIN-02130 Espoo.
Briselē, 2006. gada 24. janvārī

Labels: 0
3
17